KOMISIJOS REGLAMENTAS (EB) Nr. 1557/2004
2004 m. rugsėjo 1 d.
patvirtinantis operacijas, kuriomis Naujoje Zelandijoje nustatoma tam tikrų šviežių vaisių prieš importuojant juos į Bendriją atitiktis prekybos standartams
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl vaisių ir daržovių rinkos bendro organizavimo (1), ypač į jo 10 straipsnį,
kadangi:
(1)
2001 m. birželio 12 d. Komisijos reglamento (EB) Nr. 1148/2001 dėl šviežių vaisių ir daržovių atitikties prekybos standartams patikrinimų (2) 7 straipsnis nustato tam tikrų trečiųjų šalių atliekamų tikrinimo operacijų, kurias tos šalys yra prašomos atlikti prieš importą į Bendriją, patvirtinimo sąlygas.
(2)
2004 m. balandžio 30 d. Naujosios Zelandijos institucijos Komisijai nusiuntė prašymą, kad būtų patvirtintos Naujosios Zelandijos Maisto saugos tarnybos vardu atliekamos obuolių, kriaušių, ir kivių tikrinimo operacijos. Obuolių, kriaušių ir kivių tikrinimus, kuriais siekiama nustatyti, ar laikomasi prekybos reikalavimų, atlieka Techninių rūšių inspekcijos darbuotojai, kuriuos audituoja Naujosios Zelandijos Maisto saugos tarnybos pripažinti auditoriai arba tiesiogiai Naujosios Zelandijos Maisto saugos tarnybos pripažinti auditoriai/inspektoriai. Naujosios Zelandijos įteiktame prašyme tvirtinama, kad pirmiau minėtos tikrinimo įstaigos turi patikrinimams atlikti reikalingus darbuotojus, įrangą ir patalpas, kad jos taiko Reglamento (EB) Nr. 1148/2001 9 straipsnyje nurodytiesiems lygiaverčius metodus ir kad iš Naujosios Zelandijos į Bendriją eksportuojami pirmiau minėtų rūšių vaisiai atitinka Bendrijos prekybos reikalavimus.
(3)
Informacija, kurią valstybės narės siunčia Komisijai, įrodo, kad 1997-2003 m. apskritai iš Naujosios Zelandijos importuojami švieži vaisiai ir daržovės, ypač tų rūšių vaisiai ir daržovės, dėl kurių buvo pateiktas prašymas, labai retai kada neatitikdavo prekybos reikalavimų.
(4)
Naujosios Zelandijos institucijų atstovai prisidėjo prie tarptautinių pastangų Jungtinių Tautų Europos ekonomikos komisijos (JT EEK) Greitai gendančios produkcijos standartizavimo ir kokybės plėtros darbo grupei nustatant vaisių ir daržovių prekybos standartus. Be to, Naujoji Zelandija dalyvauja Ekonominio bendradarbiavimo ir plėtros organizacijos (EBPO) Tarptautinių standartų vaisiams ir daržovėms taikymo programoje.
(5)
Dėl to atitikties patikrinimai, kuriuos atlieka Naujoji Zelandija, turėtų būti patvirtinami nuo Reglamento (EB) Nr. 1148/2001 7 straipsnio 8 dalyje numatytos administracinio bendradarbiavimo procedūros įgyvendinimo dienos.
(6)
Šiuo reglamentu numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Atitikties prekybos standartams, taikomiems obuoliams, kriaušėms ir kiviams, patikrinimai, kuriuos Naujoji Zelandija atlieka prieš importuodama tuos vaisius į Bendriją, šiuo sprendimu patvirtinami pagal Reglamento (EB) Nr. 1148/2001 7 straipsnį.
2 straipsnis
Išsami informacija apie Reglamento (EB) Nr. 1148/2001 7 straipsnio 2 dalies antroje pastraipoje nurodytą viešąją valdžios instituciją arba tikrinimo įstaigą Naujojoje Zelandijoje pateikiama šio reglamento I priede.
3 straipsnis
Reglamento (EB) Nr. 1148/2001 7 straipsnio 3 dalies antroje pastraipoje nurodyti sertifikatai, kurie išduodami atlikus šio reglamento 1 straipsnyje nurodytus patikrinimus, turi būti ruošiami naudojant formas, kurių pavyzdys pateikiamas šio reglamento II priede.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo Reglamento (EB) Nr. 1148/2001 7 straipsnio 8 dalyje nurodyto pranešimo apie Bendrijos ir Naujosios Zelandijos administracinio bendradarbiavimo pradžią paskelbimo Europos Sąjungos oficialiojo leidinio C serijoje dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugsėjo 1 d.